279/2015

G var sakfelldur fyrir brot gegn 1. mgr. 136. gr. almennra hegningarlaga nr. 19/1940 með því að hafa sent tölvuskeyti til tilgreinds manns með nafni og lýsingu á 13 ára gömlum dreng sem G hafði haft afskipti af í starfi sínu sem lögreglumaður auk upplýsinga um ástæðu afskiptanna. Í dómi Hæstaréttar kom fram að samkvæmt 22. gr. lögreglulaga nr. 90/1996 bæru lögreglumenn þagnarskyldu um þau atvik sem þeim yrðu kunn í starfi sínu eða vegna starfsins og leynt ættu að fara vegna lögmætra almanna- eða einkahagsmuna. Tæki þetta meðal annars til upplýsinga um einkahagi manna sem eðlilegt og sanngjarnt væri að leynt færu. Talið var að upplýsingar um nafn, aldur, búsetusvæði og andlegt ástand 13 ára drengs sem og tilgreining á ástæðu afskipta G af piltinum féllu ótvírætt þar undir. Við ákvörðun refsingar var litið til þess að G hafði ekki áður hlotið refsingu, hann hefði aðeins greint einum manni frá upplýsingunum og brotið væri ekki stórfellt. Samkvæmt því og með hliðsjón af 74. gr. almennra hegningarlaga var G ekki gerð refsing í málinu.

Dómur Hæstaréttar.

Mál þetta dæma M-kk-nf S-kk-nf hæstaréttardómari og G-kvk-nf E-kvk-nf og I-kvk-nf E-kvk-nf settir hæstaréttardómarar.

Ríkissaksóknari skaut málinu til Hæstaréttar 31. mars 2015. Af hálfu ákæruvaldsins er þess krafist að ákærði verði sakfelldur samkvæmt 2. lið ákæru og dæmdur til refsingar.

Ákærði krefst aðallega staðfestingar héraðsdóms, til vara að honum verði ekki gerð refsing en að því frágengnu að hann verði dæmdur til vægustu refsingar sem lög leyfa. Verði ákærði sýknaður af þeirri háttsemi sem honum er gefin að sök, krefst hann málsvarnarlauna til handa skipuðum verjanda sínum úr ríkissjóði, en að öðrum kosti er ekki krafist málsvarnarlauna.

Ákærða er gefið að sök að hafa í starfi lögreglumanns brotið gegn þagnarskyldu með því að hafa með tölvuskeyti sent tilgreindum manni lýsingu á 13 ára gömlum dreng, sem hann nafngreindi og skýrði frá ástæðu afskipta lögreglu af drengnum. Er brotið talið varða við 1. mgr. 136. gr. almennra hegningarlaga nr. 19/1940. Í ákæru var ákærði einnig borinn sökum um annað brot í starfi, sem var talið varða við 139. gr. almennra hegningarlaga, en fyrir héraðsdómi féll ákæruvaldið frá þeim lið ákæru.

Ágreiningslaust er að ákærði var við lögreglustörf er hann fékk þær upplýsingar sem að ofan greinir og lét þær í té. Við mat á því hvort háttsemi ákærða verði felld undir 136. gr. almennra hegningarlaga verður litið til efnisreglna sem gilda um starfsskyldur hans, en samkvæmt 22. gr. lögreglulaga nr. 90/1996 bera lögreglumenn þagnarskyldu um þau atvik sem þeim verða kunn í starfi sínu eða vegna starfsins og leynt eiga að fara vegna lögmætra almanna- eða einkahagsmuna. Tekur þetta meðal annars til upplýsinga um einkahagi manna sem eðlilegt og sanngjarnt er að leynt fari. Upplýsingar um nafn, aldur, búsetusvæði og andlegt ástand 13 ára gamals drengs, sem ákærði fékk vitneskju um í starfi sínu sem lögreglumaður og hann hafði afskipti af, sem og tilgreining ástæðu afskiptanna, falla ótvírætt undir upplýsingar um einkahagi manna sem eðlilegt og sanngjarnt er að fari leynt. Upplýsingar þessar gaf ákærði af ásetningi og skiptir þá að öðru leyti engu hvort hann hafi um leið búið yfir ásetningi til að brjóta með þeirri háttsemi gagngert gegn 136. gr. almennra hegningarlaga. Samkvæmt framangreindu hefur ákærði með þeirri háttsemi sem greinir í öðrum lið ákæru brotið gegn því lagaákvæði og verður sakfelldur fyrir hana.

Líta verður til þess að ákærði hefur ekki áður hlotið refsingu og að hann greindi aðeins einum manni frá þeim upplýsingum er urðu tilefni ákæru. Það brot sem hann hefur verið sakfelldur fyrir er ekki stórfellt. Samkvæmt framangreindu og með hliðsjón af 74. gr. almennra hegningarlaga verður ákærða ekki gerð refsing í máli þessu.

Fyrir Hæstarétti hefur ákæruvaldið ekki krafist endurskoðunar á ákvæði héraðsdóms um sakarkostnað. Ákærði verður dæmdur til að greiða áfrýjunarkostnað málsins eins og nánar greinir í dómsorði.

Dómsorð:

Ákærða, G-kk-þgf S-kk-þgf T-kk-þgf, er ekki gerð refsing í máli þessu.

Ákærði greiði áfrýjunarkostnað málsins, 31.179 krónur.